ΚΑΤ' ΕΚΤΙΜΗΣΗ ΙΣΟΛΟΓΙΣΜΟΣ ΤΟΥ ΣΥΜΒΟΥΛΙΟΥ της 27ης Ιανουαρίου 1992 σχετικά με τα νεαρά άρρενα βοοειδή βάρους ίσου ή κατώτερου των 300 χιλιογράμμων που προορίζονται για πάχυνση για την περίοδο από 1ης Ιανουαρίου μέχρι 31 Δεκεμβρίου 1992 (92/59/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1628/91 (2), και ιδίως το άρθρο 13,

την πρόταση της Επιτροπής,

ΕΚΔΙΔΕΙ ΤΟΝ ΠΑΡΟΝΤΑ ΚΑΤ' ΕΚΤΙΜΗΣΗ ΙΣΟΛΟΓΙΣΜΟ: Εισαγωγή Το άρθρο 13 παράγραφος 2 του κανονισμού (ΕΟΚ) αριθ. 805/68 προβλέπει ότι κάθε χρόνο, πριν από την 1η Δεκεμβρίου, το Συμβούλιο, με ειδική πλειοψηφία και μετά από πρόταση της Επιτροπής, καταρτίζει έναν κατ' εκτίμηση ισολογισμό των νεαρών αρρένων βοοειδών που είναι δυνατόν να εισαχθούν υπό το καθεστώς που προβλέπεται από το εν λόγω άρθρο. Ο ισολογισμός αυτός λαμβάνει υπόψη, αφενός, τα προβλεπόμενα στην Κοινότητα διαθέσιμα σε νεαρά βοοειδή τα οποία προορίζονται για πάχυνση και, αφετέρου, τις ανάγκες των κοινοτικών εκτροφέων.

Για τον καθορισμό του όγκου των εισαγωγών που πρέπει να πραγματοποιηθούν στα πλαίσια του εν λόγω κατ' εκτίμηση ισολογισμού από το 1981, σύμφωνα με τις υποχρεώσεις που αναλήφθηκαν από την Κοινότητα στο πλαίσιο της Γενικής Συμφωνίας Δασμών και Εμπορίου (GATT), πραγματοποιούνται διαβουλεύσεις μεταξύ της Επιτροπής και των αντιπροσώπων τρίτων χωρών πριν από την ετήσια υποβολή του σχεδίου ισολογισμού.

Πριν από την κατάρτιση του παρόντος κατ' εκτίμηση ισολογισμού, η Επιτροπή προέβη σε διαβουλεύσεις με τους αντιπροσώπους των ακολούθων τρίτων χωρών: Ουγγαρία, Πολωνία, Ρουμανία και Γιουγκοσλαβία.

Κατά τη διάρκεια των διαβουλεύσεων αυτών, πραγματοποιήθηκαν ανταλλαγές απόψεων σχετικά με ολόκληρη την αγορά του βοείου κρέατος, τις προοπτικές παραγωγής και κατανάλωσης μέσα στην Κοινότητα και τις δυνατότητες εξαγωγής νεαρών αρρένων βοοειδών από τρίτες χώρες.

Ο παρών ισολογισμός αφορά την περίοδο από 1ης Ιανουαρίου μέχρι 31 Δεκεμβρίου 1992. Καταρτίστηκε βάσει των στοιχείων που διαθέτει η Επιτροπή σε συνάρτηση με την προβλεπόμενη για το 1992 εξέλιξη των διαθέσιμων και των αναγκών σε νεαρά άρρενα βοοειδή που προορίζονται για πάχυνση στην Κοινότητα. Επιπλέον, πρέπει επίσης να δύναται να ληφθεί υπόψη η ειδική κατάσταση που επικρατεί στις συγκεκριμένες τρίτες χώρες, ενώ, παράλληλα, να εξασφαλίζεται ο περιορισμός του αριθμού κεφαλών που πρόκειται να εισαχθούν κατά το 1992 στα παραδοσιακά επίπεδα (μέσος όρος των ετών 1987, 1988 και 1989) ήτοι σε 425 000 κεφάλια. Προς το σκπό αυτό, η Επιτροπή θέσπισε ένα σύστημα εποπτείας και θα εξακολουθήσει να εφαρμόζει τα μέτρα διασφάλισης σε περίπτωση κατά την οποία οι προβλεπόμενες εισαγωγές παρέχουν ενδείξεις για υπέρβαση του ως άνω αριθμού.

1. Εκτίμηση των κοινοτικών διαθεσίμων για το 1992

Λαμβάνοντας υπόψη τον αριθμό των θηλυκών αναπαραγωγής (αγελάδες και δαμάλεις) που προβλέπεται για το 1992 (περίπου 36 950 000 κεφάλια), αναμένονται, κατά τη διάρκεια του ίδιου έτους, γεννήσεις μόσχων της τάξεως των 29 218 000 κεφαλών. Η παραγωγή αρρένων μόσχων κατά τη διάρκεια του έτους θα πρέπει, συνεπώς, να είναι περίπου 14 600 000 κεφάλια το 1992.

2. Εκτίμηση των κοινοτικών αναγκών για το 1992

2.1. Ο προβλεπόμενος για το 1992 αριθμός σφαγίων αρρένων μόσχων, βάσει των στοιχείων που έχουν συλλεγεί στα κράτη μέλη, θα πρέπει να ανέλθει περίπου σε 4 000 000 κεφάλια.

2.2. Ο αριθμός των αρρένων ζώων που προορίζονται για σφαγή, τα βόδια, τα παχυνθέντα ταυρίδια ή οι ταύροι που προορίζονται για αναπαραγωγή, θα πρέπει να ανέλθει περίπου σε 10 000 000 κεφάλια.

2.3. Λαμβάνοντας υπόψη τις ενδείξεις που παρασχέθηκαν από τα κράτη μέλη και τις προβλέψεις που προαναφέρονται, πρέπει, κατά συνέπεια, να προβλεφθεί ότι το 1992 οι ανάγκες των κοινοτικών εκτροφέων σε νεαρά άρρενα βοοειδή για πάχυνση θα ανέλθουν σε 10 000 000 κεφάλια.

2.4. Από τις εκτιμήσεις που έγιναν στα σημεία 2.1 και 2.3, προκύπτει ότι οι συνολικές ανάγκες της Κοινότητας σε άρρενες μόσχους θα ανέλθουν, το 1992, σε 14 000 000 κεφάλια. Οι ανάγκες αυτές θα καταστεί δυνατό να καλυφθούν εξ ολοκλήρου από τα κοινοτικά διαθέσιμα σε ζώα του είδους αυτού, τα οποία ανέρχονται, όπως προκύπτει από το σημείο 1, περίπου σε 14 600 000 κεφάλια. Συμπέρασμα Λαμβανομένων υπόψη των ανωτέρω εκτιμήσεων, διαφαίνεται ότι θα πρέπει να αναμένονται πλεονασματικά κοινοτικά διαθέσιμα για το έτος 1992. Εξάλλου, η Επιτροπή πρότεινε την εισαγωγή μιας πριμοδοτήσεως για τη μεταποίηση των νεαρών αρρένων μόσχων γαλακτοπαραγωγικών φυλών για να μειωθούν τα διαθέσιμα σε νεαρούς μόσχους.

Εντούτοις, για να διατηρηθούν οι αρμονικές εμπορικές σχέσεις με τις ενδιαφερόμενες τρίτες χώρες, πρέπει, όπως και για το έτος 1991, να καθορισθεί ο αριθμός των αρρένων νεαρών βοοειδών που μπορούν να εισαχθούν στα πλαίσια του κατ' εκτίμηση ισολογισμού για το 1992 στο ίδιο επίπεδο, δηλαδή 198 000 κεφάλια, λαμβάνοντας υπόψη το συνολικό επίπεδο των παραδοσιακών εισαγωγών που προβλέπει η Επιτροπή για το έτος 1992. Βρυξέλλες, 27 Ιανουαρίου 1992. Για το Συμβούλιο

Ο Πρόεδρος

A. MARQUES DA CUNHA

(1) ΕΕ αριθ. L 148 της 28. 6. 1968, σ. 24. (2) ΕΕ αριθ. L 150 της 15. 6. 1991, σ. 16.